정조 12년 · 목
該監司狀啓以爲昌原良人金達宗擊錚事因刑曹關會査官星州牧使鄭華淳淸河縣監朴明淳眼同推覈則達宗供內本官捉入渠父與洪德海等謂以稅穀幻弄著枷捽曳使羅卒或曳打或懸手渠父昏窒顚仆則更以棍杖猛築脇跟仍爲囚禁於漕倉經夜後與德海移囚府獄矣初七日因渠叔白活始爲蒙放初八日中路經宿初九日到家入門卽死天地間豈有如許情界乎殺人命三箇事則渠父外又有金仁大及迎日將校熊川人吏因事杖殺果爲插入於原情中用刑十三條事則凡有催科或著枷而擧其兩頭或懸手而繫石於足或捽曳而以杖打跟或用朱杖亂築脾脇或用麥芒塞口灌水此等刑罰總而言之洽爲十三條故原情中有所云云而五月十一日外村頭頭人望哭次齊會府中而因官家不行望哭擧皆退歸二十一日國忌則開閉門如例爲之云故捉致座首李邦憲吏房甘鎭五等査問則邦憲鎭五供內以爲漕倉作錢卽是年年常行之事差員駕海糧監色船直等紙價料米各樣應下合爲四百餘石此旣作錢需用者則在本官初無關係而今春米價騰踊自外直捧之弊狼藉本官方欲嚴禁矣三月初熊神寺所納米七十餘石舊江民洪德海要路執船因爲䣃下三十餘石米云故本官捉入任僧査問曲折後稅米奪入捧上而同謀諸人押付倉差移囚府獄矣因其第聲三白活放送捉入時施罰與否雖未參見本官常時用罰不過懸手捽曳枷囚北結數三事則所謂十三條刑罰多殺人命之說便同皮不存而五月二十一日本非國忌致齋之日而至於十一日望哭禮旣無知委關文不得自下擅行云漕倉監官金琦色吏黃得厚等供內以爲漕倉年例作錢合爲四百餘石而所謂七百餘石之說全沒事實初不近似德海以北商食主人要執熊神寺所納稅船欲爲防納而被捉聲玉被搗與否雖未參見而座首之面稟保放果爲參見云德海供內以爲渠則先爲被捉聲玉則追後捉來而官家謂以稱病之狡詐猛加棍築後與渠竝囚府獄而伊日棍築彼此無間而聲玉則致死渠則生出專由於幸不幸北商全德文今已身故李聖彬遠歸本土云僧聖權供內以爲金聲玉懇請稅米防納故不諾而送之其後舊江人傳聲玉私書故不獲已來泊于舊江浦口則聲玉不來洪德海自稱聲玉之妻娚卸下穀物之際自官捉去諸人施威棍築之狀渠亦目見而聲玉則追後來待被築節次果未見之云刑吏元敬直使令金正三白雲鶴金順乭等推問則敬直供內以爲其時陪往漕倉而聲玉以詐稱身病本官大發憤怒使羅卒棍築䏩賻矣其後致命似因病崇而達宗所謂懸罰捽曳築脇等說實爲孟浪云正三等供內以爲奉官令往聲玉家則聲玉方以病臥僅僅捉來北結兩臂詰問之際渠等六人羅卒各持棍杖猛築䏩膞數三次著枷因囚而至於懸曳築脇等說初無是事云金聲三供內以爲渠兄若有病則被捉之日何可巾櫛乎各人之以病立證專出於互相符同掩諱本事之計渠兄移囚獄中將有頃刻垂盡之慮故果以淸心九往饋座首之執此謂病實爲無據渠兄推閱時稱病此是不堪杖築冀欲少緩之計杖築之處不特䏩膞遍身上下無不受傷六日內致命固其勢也細究禍本專由德海之僞書往復惟願各別明査以洩幽明之冤云更推金達宗則供內以爲渠父若有身病則渠之兄弟之中自當替待官門而設或强疾入來官家亦豈忍加杖乎卽此可知無病渠父與熊神寺僧有面故全德文等以貿米勸成之意來懇渠父不得已與僧徒相議後恐所聞之流入營門仍寢前約而更無去來其後私書往復皆出德海之手而渠父實無所犯杖築時毋論棍杖圓杖六名羅卒各執亂築懸罰築脇雖不爲之打跟曳出果爲的實云更推李邦憲甘鎭五則供內以爲十三條刑罰言甚過實而其中麥芒塞口之罰不無近似之跡今夏捧麥時最無狀者負其年石坐置庭畔或以麥抺口今此達宗之說或指此事而云迎日將校熊川人吏被杖與否旣不參見聲三之請饋藥物時渠旣以病重饋藥爲說故果認以有疾矣身爲首吏鄕若見官家擧措過當則何可袖手傍觀不爲爭執乎云更推刑吏元敬直使令金正三等三人則供內以爲聲玉捉入之後形色大叚苦痛故本官以爲如彼抱病之漢何爲出往船頭貿米徼利也因令羅卒棍築䏩膞而其他諸處初無下杖之事云金聲三與使令金正三面質則聲三向正三曰吾兄捉去時吾果同行而自來無病之人何故脫網何事背負乎揮項則果因春寒而著之矣正三曰背負之人卽汝家奴子一番對質難掩實狀聲三又曰病若至此之劇則本官豈有下杖之理而被杖翌日亦豈能納招官庭乎云又以殺人命三箇事推問刑吏甘鎭百使令張百三李春郁則供內以爲熊川稅米畢捧裝發後餘米中一石不足故捉入該邑吏捽曳四五次後拿出該吏氣塞昏倒日暮時通氣翌朝還歸致死之說萬萬孟浪云張百三供內以爲迎日縣上納礪石皆以不著銜體小者換納故本官搜索礪石之隱置倉底者取來捧上後領來將校則施以懸罰旋卽解下北結䏩膞等處數次棍築仍爲著枷囚禁矣翌日放送而其後事狀不知云金千諡供內以爲稅米裝發後餘米一石意外欠縮果被曳罰而及其拿出仍爲昏窒經夜後得回甦而其時聽聞之認以致死或不是異事云矣稅穀防納法禁至嚴苟有犯者似當痛禁而今此金聲玉事當初貿米之約雖有聲玉之參涉畢竟卸穀之擧專由德海之僞札而方當推捉之際旣有發明之說則爲官長者固當究其事狀辨其眞僞然後如法勘斷而遽發躁暴之怒輕加濫酷之刑已極乖當毋論打跟築膞俱是法外酷刑因以無辜致斃在於六日之內則雖在常時難免濫殺之名況値藏刑尤是難赦之罪至若十三條刑罰事則雖未一一執贓而觀於座首麥芒抺口之招可知其餘擧措之駭妄殺人命三箇事則金聲玉外卽指金仁大及迎日將校態川下吏而吏校雖被曳築之刑今皆生存則眞箇致死只是金仁大一人大抵金達宗原情辭意不無一二爽實者而今以已現發者言之該府使殘酷駭悖之擧不一而足決不可置之於字牧之任其罪狀請令攸司御處敎曰近來國綱雖曰解弛在藩臣道理凡於朝令事當星火擧行猶恐或緩而諸道査啓過限爲事該曹不能據法論罪事之駭然莫此爲甚如是之故諸道擧行之稽忽愈往愈甚刑曹當該堂上從當隨現嚴處而過限處未過限處爲先令該曹具別單草記書入該曹之掩置者該房亦卽依例請勘事更爲申飭雖以此査啓言之特敎判下措語諄複該道尤宜惕念而不但遲滯許久且其査案多有疏漏法外之刑非命之死雖已摘發取服而旣聞廾一日三字不問前一日用樂與否十一日事亦無皀白此兩端跋辭亦竝拔之此固可駭吏鄕之於守令雖有城化之分因傳敎行査事體何如則一任粧撰之招傳謄封啓而已更無窮覈細究之意者亦萬萬寒心此蓋査官輩捧招時不能盡心之致査官之罪尤爲駭悖渠輩若有嚴畏之心措辭判付豈敢視若尋常乎如許不畏法之類若不嚴處何以懲後然而査事尙多未了三政且當其時故初欲以兩査官卽其地定配姑且參酌此啓本還下送本事未査諸件更以鄭華淳等定査官逐一嚴査於吏鄕等處酷刑器杖及擧措其他事端一一捧遲晩以聞現發之事旣如此此外必多枉死之魂齎菀飮恨者各別究問萬一以塞責彌縫之言輕先磨勘而現露於別歧廉査之行則査官等拿致王府嚴加牢囚以待用刑嚴問得情國有法渠輩焉敢容奸乎卽令該曹嚴關該道幷與此啓本星火下送使之星火擧行至於鄭駿采之罪可勝誅哉渠之人品詐黠特甚之故年前雖已除汰於近侍之職而渠若有人心則其所持身宜別凡弁而居官殘酷恣行不法甚至卄一十一之說旣登於囚供毋論事之十分信然其心可知其跡叵測姑不拿覈可謂失刑嚴飭配所官保授處各別囚置若或疏忽新下去地方官當同律一體嚴飭仍令別軍職廳墨名於題名錄又狀啓以爲昌原良人金龍煥擊爭事囚刑曹關辭會査官永川郡守具膺河陽縣監朴吉源眼同推覈則龍煥供內以爲京關未到之前司圃署差人鄭泰元爲捧債錢來到渠家侵困無比故渠不勝其苦本事査辨次上京留連之際得見渠父書則纔因京關見囚而定限勒捧之時多被棍搗將有死生之慮渠以此書現納刑曹過三日後訃音來到仍留擊錚云良人金慶煥供內以爲渠父因京關被囚債錢猝難辦出故八月二十日內備納云則官家使羅卒扶拁起立足趾脛骨等處無數亂打仍爲牢囚杖毒頃刻遍肆同月二十五日殞命云座首李邦憲等供內以爲京關未到之前所謂鄭泰煥來傳司圃提調書簡欲徵債於金仁大則本官還給不許矣泰煥還爲上京受出該署關文而到付觀其辭意則至有慢忽擧行草記論責之措語果爲捉入仁大分付定限則初以十八日爲限旋以五十日爲限定日之太急太緩有若慢弄然本官痛其頑悍以棍打跟三次以八月初六日定限則仁大以爲渠身被囚無人主張以子代囚云故依願許之以待限日矣仁大周行各處拮據債錢少無杖毒之說而七月二十五日致死渠之婢夫來告請放代囚之人故卽送鄕所刑吏等摘奸致死虛實後馳報營門伊日打跟三次因此致命決無是理云刑吏黃致五等以爲渠則依司圃署關文仁大招入官庭關文辭緣詳細曉諭使之定限則前後定限俱不的當殆近慢弄官家痛其頑慢以棍三打脚跟從所願代囚其子以爲債錢拮據之地矣其後惱心成疾兼服暑症以至致命渠之婢夫丁寧來告官前其死之非杖又有一言以破之者其子慶煥等以此京債事議送於營門而狀辭中元無受杖冤死之說云使令鄭昌是供內以爲渠則旣承官令果以棍隅三打脚跟或慮肆毒卽以燒酒噀其杖處此外事實已有刑吏之招云出身金國臣供內以爲今年三月適往蔚山防堰所逢著朴世應語及渠三寸叔饒居之意世應樂聞之以爲司圃署防堰錢換錢取用樣書標給我則自有好樣道理畢竟徵出於汝叔後折米分用云云故以一千五百兩換錢摽文書給則卽納于其陪來禆將鄭泰煥處又言曰勿爲遠離留住此處則早晩當有自官捉囚之擧云矣其後果因京關有此移徵慫慂京人侵徵猶父罪合萬死無辭發明云更推龍煥等則供內以爲渠父有病之說不難辨破旣曰病暑又曰周行則病人何能如常出入乎脚跟等處無數被搗又有一言可質者執杖使令渠自沽酒噀之其傷處則目下所見危急可知受囑勒限事則差人泰煥寄食公廚出入衙中受其嗾囑事勢必然以八月二十日定限矣受此法外之刑更定初六日果非勒政乎至於議送事言之渠父死後一向督債稱冤呈訴於官家則初不題給以爲龍煥聞方在京上言濫殺之名欲掩不得與其殺一命而得罪寧殺此漢之兄弟多般恐喝恐或冤未及洩身先被害呈營議送果如雍容措辭受出勿侵之題若其狀中備陳杖死之由則難於到付故也空官時座首謂有官令京債折半先納之意有所分付故渠父以定限未及爲言則捽曳懸罰頭髮脫落矣本官將爲還衙故强疾求債投往五里許卽其日添重致死云更推邦憲等則供內以爲渠等所懷已悉前招今無更達之辭而所謂冒署求債惱心成疾人言皆亦如此云更推國臣則供內以爲渠雖無狀豈忍謀害猶父納囑官家置之橫死之地乎當初逢著朴哥矇然見欺之狀一如前招云又爲推問邦憲等則供內以爲官家馳進營門時招謂座首曰司圃署差人自官供饋已過屢日今則出送仁大家使之供饋京債則未還官前限折半某條捧置云故招致仁大曉諭官令初無捽曳懸罰之事云大抵當初徵族旣因京關外邑擧行不是異事但初不査實勒令定日已是過擧而徵債差人之官廚供饋難掩受囑之跡不待定限而鄕廳督納可見催捧之酷又況使卒扶枷以棍打跟受傷致斃不出十日則固難免酷刑濫殺之罪而且當藏刑之時遽施法外之刑尤萬萬驚駭座首吏房等招辭皆云打跟只爲三次而大凡傷處之肆毒不在杖數之多寡使令招內慮其毒發噀以燒酒云則其在被搗之初已有致死之慮推此可知該府使罪狀已爲論列於金達宗査啓中金國臣則符同奸細假作手標欲爲徵錢而分利者已極叵測而畢竟移禍於其叔論以倫紀罪在罔赦宜有別般嚴處之道請令廟堂稟處敎曰所謂金國臣之罪無異於殺其叔雖非用意而手犯由我之律烏可免乎國臣生出獄門所謂風化何以修明與京中年利輩符同作奸特不過緦功之察國臣則分付該道嚴囚營獄以待用刑時處分鄭泰元昨因刑曹草記有牢囚之命而時値藏刑一味牢囚徒有獄老生奸之慮爲先依初下敎發配待用刑捉來嚴刑得情吏鄕諸招之掩諱無異於俄者還下送之査啓此啓本亦爲還下送仍令前査官各別窮査待直招封啓萬一如前疏漏査官等當與鄭華淳等同罪亦爲嚴關申飭又敎曰民與國之維持防範一則風敎二則典刑近來爲守令者不畏朝廷恣行已私貪虐成習懲艾無聞向於賓筵以三令之意先發言端而至於鄭駿采事觀此嶺伯査啓駿采所爲不可但以駭妄言違越三百六十州揭板受敎非啓下文書非廟堂行會而謂以圃署莊土望呈偏聽囑托賊害平民此固難赦之大罪而猶屬第二件事以其悖姪之訐引築殺無罪之猶父風化可謂掃地矣不杖不刑棒築棍撞期於斃而後已此事外因他條査現而酷刑致命者又有之典憲亦可謂蔑如矣本府土俗素稱梗頑尙猛之治雖似無怪猛亦有許多般駿采之年前湖邑駭擧已不近於常性今番現發又如是其無狀況十一廾一之說旣登於査案事實之十分信然方命更査而渠亦人耳何以得此又況曾經近侍之人乎時値藏刑姑難拿來嚴覈其罪狀道啓旣請攸司稟處何待回啓昌原府使鄭駿采爲先卽其地方定配待用刑令該府拿來究問以懲他守宰不畏法之類